Betogings woed ook op UKZN-kampus‘n Vroeëre betoging by die Universiteit van KwaZulu-Natal. Foto: Twitter via @UKZNFMF Die pad na die kampus was afgesper aangesien voertuie deur stakende werkers met klippe bestook is. Die werkers eis dat hulle voltyds deur die universiteit aangestel word. ŉ Kampusveiligheidsvoertuig is na bewering ook deur die werkers omgekeer. ŉ Universiteitsbeampte, wat gevra het om anoniem te bly, het gesê sy moes noodgedwonge die kampus deur ŉ ander ingang binnegaan. Daar word verneem dat die werkers, hoofsaaklik skoonmakers, tans op kontrakgrondslag aangestel word, maar dat hulle ontevrede is hiermee. Studente het glo by die werkers se betoging aangesluit. Die universiteit het gesê hulle sal later ŉ verklaring oor die saak uitreik. Die polisie kon nie onmiddellik vir kommentaar bereik word nie.